**Posudok k žiadosti o vymenúvacie konanie**

**doc. PaedDr. Aleny Douškovej, PhD.,**

**v študijnom odbore 1.1.5 Predškolská a elementárna pedagogika**

Status univerzitného profesora je priesečníkom vedeckovýskumnej, publikačnej a pedagogickej dispozície a erudovanosti, ktorá má presahy v širokej odbornej komunite nielen doma, ale i v zahraničnom kontexte.

Moje takmer dvadsaťročné pracovné kontakty s pracoviskom inaugurantky, množstvo spoločných vedeckých podujatí, účasť na riešení mnohých výskumných projektov, konferenciách, oponovanie množstva príspevkov, podrobné sledovanie jej publikačných počinov ma vedie k vysloveniu presvedčenia, že doc. PaedDr. Alena Doušková, PhD. je komplexnou osobnosťou, ktorá v sebe premosťuje nielen odbornosť, ale aj nádherný ľudský rozmer, ktorý pre profesora v odbore, v ktorom sa uchádza o inauguráciu má nezastupiteľné miesto. Teda hneď v úvode môžem konštatovať, že pracovitosť a húževnatosť prepojená s odvahou púšťať sa do hľadania odpovedí nepreskúmaného a neprebádaného, schopnosť pracovať v tíme, viesť výskumné kolektívy, byť príkladom v plnení povinností – to sú atribúty pre vyslovenie kladného výsledku inauguračného konania.

Kritériá, ktoré uplatňuje UMB v Banskej Bystrici pri vymenovacom konaní na profesorov tak v oblasti vzdelávania, ako aj vo vedeckovýskumnej i publikačnej doc. Doušková spĺňa a takmer vo všetkých vysoko prekračuje (vedecké monografie 2/8, vedecké práce v zahraničných vedeckých monografiách a časopisoch 10/19, citácie domáce 45/76, v zahraničí 20/31, prednášky na zahraničných konferenciách 7/20 – osobitne treba uviesť autorstvo, resp. spoluautorstvo učebných textov 1/8). Zvláštnu pozornosť si zasluhuje jej posudzovateľská a expertízna činnosť /13/, organizátorská aktivita pri príprave vedeckých konferencií ako aj popularizačno-didaktické aktivity formou prednášok a workshopov vo vzdelávacích kurzoch nielen pre učiteľov ZŠ, ale aj pre zahraničných Slovákov. Moje mimoriadne uznanie si zasluhuje jej práca v riešiteľských tímoch, kde buď ako vedúca riešiteľka alebo spoluriešiteľka sa podieľala na projektoch KEGA (5), VEGA (2), APVV, Štátna objednávka, Leonardo da Vinci, ESF – operačný program vzdelávanie. Nezanedbateľnou súčasťou jej profilácie je lektorstvo certifikovaného programu- Alternatívne pedagogické koncepcie. V pedagogickej činnosti je potrebné vyzdvihnúť vedenie ukončených záverečných prác 46 diplomových prác, 8 rigoróznych prác, 3 ukončení doktorandi a jeden po dizertačnej skúške.

Uvedené základné normatívne ukazovatele vedeckej a pedagogickej práce doc. Douškovej nadobúdajú vyššiu hodnotu pri uvedomení si ich vnútorného naplnenia a smerovania. Pre uchopenie významu jej práce si vyberiem tie oblasti, ktoré považujem za profilujúce a z ktorých cítiť bytostný záujem o dieťa v procese edukácie, o učiteľa a jeho profiláciu, ako aj projektovanie výučby. Prvou z nich je tvorba učebníc, metodických materiálov, námetov pre výučbu spoločensko vednej a prírodovednej oblasti poznávania u detí predškolského a mladšieho školského veku. Motivovanie záujmu o túto oblasť už v samých počiatkoch intencionalnej edukácie má v súčasnosti nesmierny význam práve preto, že tieto oblasti poznávania a vzdelávania majú pre dynamicky sa rozvíjajúci svet a človeka v ňom bytostne osudovú determináciu.

Okrem množstva vedeckých štúdií, odborných článkov a vystúpení na konferenciách uvediem jej publikované metodické príručky a pracovné zošity Prírodovedy pre 1. a 2. ročník ZŠ ako aj zaujímavé publikácie – *Spoločenskovedné vzdelávanie na primárnom stupni školy, Prvouka – učenie o sebe, prírode a spoločnosti.*

V nich sa prepája odborná erudovanosť so skúsenosťami, ktoré získala ako dlhoročná učiteľka na prvom stupni základnej školy. Túto devízu inaugurantka použila ako fundament, z ktorého a na ktorom je možno exaktne rozvíjať teoretické východiská aj vo vzťahu k profesionalizácii učiteľského povolania. Takúto stopu v sebe nesie publikácia vydaná v spoluautorstve s M.Trnkom – *Intervenčné spôsobilosti cvičných učiteľov* ďalej práce - *Zo študenta učiteľ, Na ceste k učiteľskej profesii.*

Výskumné zistenia zamerané na koordináciu aktivít a činností medzi cvičnými učiteľmi, metodikmi predmetov a študentmi na praxi významným spôsobom posúvajú poznanie o možnostiach zefektívňovania tejto zložky v študijných programoch a vo vypracovaní štandardov. V  línii – ponúknuť študentom učiteľstva námety pre efektívne vedenie triedy a procesov v nej – vznikla publikácia: *Riadenie triedy a výchova k sebakontrole.* V kontexte zámerov tejto publikácie sa zdôrazňuje myšlienka, že učitelia mnohokrát veľa času trávia vymýšľaním zaujímavých nápadov a príťažlivých tém na učenie, namiesto toho, aby hľadeli aj na to, že žiaci sa neučia len tým, že sa zabávajú. Učia sa prostredníctvom učebnej činnosti a prežívaním úspechu pri jej vykonávaní. Táto vysokoškolská učebnica je spracovaná moderným spôsobom -tak po obsahovej, ale hlavne formálnej stránke.

Oblasť, ktorá si zaslúži mimoriadne uznanie je inaugurantkin záujem o projektovanie výučby. Príprava kvalitných učiteľov tak pre predprimárny ako aj primárny stupeň edukácie si vyžaduje mať „jasno“ v cieľoch výučby. V tejto súvislosti za „vlajkovú loď“ jej počinov považujem prácu - *Učebné ciele a projektovanie výučby.* Vďaka spolupráci s kolegami z katedry elementárnej a predškolskej pedagogiky, diskusiám o smerovaní tohto študijného odboru, profile absolventa koncipovali a rozvíjali teóriu elementárnej pedagogiky ako vedy, aby kreovali program tohto štúdia a vytvorili optimálny model vedenia študentov v procese stavania sa učiteľom. Zástoj doc. Douškovej v tomto procese má jasnú stopu a aj vďaka jej vedeckovýskumným a publikačným aktivitám má tento študijný odbor jasne zadefinovanú pozíciu.

Pokračovaním snáh o ujasňovanie teoretických rámcov projektovania, organizácie, riadenia a vyhodnocovania procesov výučby je práca v spoluautorstve s doc. Porubským –*Didaktický model materskej školy.* Edukačný kontext, do ktorého je didaktický model vsadený, vychádza z edukačnej reality a reflektuje najnovšie trendy v zmysle vymedzovania cieľov, obsahov a procesov i predpokladaných výsledkov edukačného procesu v materskej škole.

Z uvedených prác, ktoré majú charakter monografií a vysokoškolských učebníc a sú dopĺňané množstvom vedeckých štúdií, odborných článkov i referátov na konferenciách mi celkovo vychodí, že v uvedených oblastiach vedeckovýskumnej,  pedagogickej i publikačnej činnosti doc. Douškovej sa v plnej miere odrážajú nielen jej vynikajúce schopnosti kritickej analýzy súčasných problémov edukačnej reality s akcentom na predprimárne a primárne vzdelávanie, ale aj schopnosť projektovať výučbu tak, aby študenti aj vďaka kontaktom s jej erudíciou mohli kultivovať svoju učiteľskú profesionalitu.

**Námety do rozpravy**: Súčasné koncepcie vzdelávanie v európskom i svetovom kontexte sú pod silným tlakom neoliberálnych teórií, ktoré sa v plnom rozsahu premietajú do požiadaviek skvalitňovania procesov a výsledkov edukácie. S tým úzko súvisí tendencia k meraniu výkonov (PISA, PIRLS...), ktoré sa používajú ako nástroje identifikácie „bielych miest“ v edukačnej realite s presahom do školskej politiky štátu. Zaujímal by ma názor inaugurantky na tieto tendencie, a hlavne, aká je vízia možnej cesty edukácie na primárnom stupni školy?

**Záver:** Vychádzajúc z intencií zákona o vysokých školách, z § 75, ktorý uvádza, že profesor je zodpovedný za výskum a vzdelávanie v príslušnom študijnom odbore, že prispieva svojou výskumnou, pedagogickou a organizačnou činnosťou k rozvoju poznania v tomto študijnom odbore a k objasňovaniu vzťahov s ostatnými študijnými odbormi, že formuje trendy, koncepcie vedeckého výskumu, vedie výskumné tímy a organizuje medzinárodné vedecké podujatia, a to v súlade so vzdelávacou činnosťou, potom s plnou zodpovednosťou konštatujem, že doc. Doušková tieto **kritériá plní**.

Preto  **odporúčam**  schváliť návrh na menovanie doc. PaedDr. Aleny Douškovej, PhD. za  **profesorku v študijnom programe 1.1.5 predškolská a elementárna pedagogika.**

V Prešove 18. apríla 2013 prof. PhDr. Milan Portik, PhD.

PF PU v Prešove

oponent